title: 2011/405/EU: A Tanács határozata ( 2011. június 9. ) az Európai Unió és a Zöld-foki Köztársaság közötti, a két Fél közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvnek az Európai Unió nevében történő aláírásáról és ideiglenes alkalmazásáról#Jegyzőkönyv az Európai Unió és a Zöld-foki Köztársaság között a két Fél közötti halászati partnerségi megállapodással előírt halászati lehetőségek és pénzügyi hozzájárulás megállapításáról

text:
               9.7.2011

               HU

               Az Európai Unió Hivatalos Lapja

               L 181/1

         A TANÁCS HATÁROZATA
   (2011. június 9.)
   az Európai Unió és a Zöld-foki Köztársaság közötti, a két Fél közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvnek az Európai Unió nevében történő aláírásáról és ideiglenes alkalmazásáról
   (2011/405/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikkére, összefüggésben a 218. cikk (5) bekezdésével,
   tekintettel az Európai Bizottság javaslatára,
   mivel:

               (1)

               A Tanács 2006. december 19-én elfogadta az Európai Közösség és a Zöld-foki Köztársaság között létrejött halászati partnerségi megállapodás megkötéséről szóló 2027/2006/EK rendeletet (1).

               (2)

               Az említett partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv 2011. augusztus 31-ig van hatályban.

               (3)

               Az Unió tárgyalásokat folytatott a Zöld-foki Köztársasággal (a továbbiakban: Zöld-foki-szigetek) a halászati partnerségi megállapodáshoz csatolt új jegyzőkönyvről, amely a halászat tekintetében a Zöld-foki-szigetek felségterületéhez vagy joghatósága alá tartozó vizeken halászati lehetőségeket biztosít az uniós hajóknak.

               (4)

               A tárgyalások eredményeként a Felek 2010. december 22-én parafálták az új jegyzőkönyvet.

               (5)

               Az uniós hajók által végzett halászati tevékenységek folytonosságának biztosítása érdekében az új jegyzőkönyv 15. cikke előírja annak ideiglenes alkalmazását 2011. szeptember 1-jétől.

               (6)

               Helyénvaló az új jegyzőkönyvet aláírni és azt a megkötéshez szükséges eljárások befejezéséig ideiglenesen alkalmazni,

         ELFOGADTA EZT A HATÁROZATOT:
   1. cikk
   Az Európai Unió és a Zöld-foki Köztársaság közötti, a két Fél közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv aláírására a Tanács az Unió nevében felhatalmazást ad, figyelemmel a jegyzőkönyv megkötésére.
   A jegyzőkönyv szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t, figyelemmel a jegyzőkönyv megkötésére.
   3. cikk
   A jegyzőkönyvet 2011. szeptember 1-jétől a megkötéséhez szükséges eljárások befejezéséig ideiglenesen alkalmazni kell.
   4. cikk
   Ez a határozat az elfogadásának napján lép hatályba.

      Kelt Luxembourgban, 2011. június 9-én.

            a Tanács részéről

            az elnök

         PINTÉR S.

      (1)  HL L 414., 2006.12.30., 1. o.

      JEGYZŐKÖNYV
      az Európai Unió és a Zöld-foki Köztársaság között a két Fél közötti halászati partnerségi megállapodással előírt halászati lehetőségek és pénzügyi hozzájárulás megállapításáról
      1. cikk
      Alkalmazási időszak és halászati lehetőségek
      (1)   Az európai uniós hajók részére a halászati partnerségi megállapodás 5. cikke alapján 3 éves időszakra engedélyezett halászati lehetőségek a következők:
      Nagy távolságra vándorló halfajok (az Egyesült Nemzetek 1982. évi Tengerjogi Egyezményének 1. mellékletében felsorolt fajok):

                  —

                  fagyasztóval felszerelt kerítőhálós tonhalhalászhajók: 28 hajó,

                  —

                  horgászbotos tonhalhalászhajók: 11 hajó,

                  —

                  felszíni horogsoros halászhajók: 35 hajó.

            (2)   Az (1) bekezdést e jegyzőkönyv 4. és 5. cikkének rendelkezéseire is figyelemmel kell alkalmazni.
      2. cikk
      Pénzügyi hozzájárulás – Fizetési szabályok
      (1)   A halászati partnerségi megállapodás 7. cikke szerinti pénzügyi hozzájárulás összege az 1. cikkben említett időszakra vonatkozóan 435 000 EUR.
      (2)   A pénzügyi hozzájárulás a következőkből áll:

                  a)

                  évi 5 000 tonna referencia-tonnatartalomnak megfelelő évi 325 000 EUR a Zöld-foki-szigetek kizárólagos gazdasági övezetéhez való hozzáférésért; és

                  b)

                  évi 110 000 EUR külön összeg a Zöld-foki-szigetek halászati ágazati politikájának végrehajtásához nyújtott támogatásként.

            (3)   Az (1) bekezdést e jegyzőkönyv 3., 4., 5., 7. és 8. cikkének és a halászati partnerségi megállapodás 12. és 13. cikkének rendelkezéseire is figyelemmel kell alkalmazni.
      (4)   Ha az európai uniós hajók által a zöld-foki-szigeteki vizeken halászott mennyiség meghaladja az évi 5 000 tonnát, az éves pénzügyi hozzájárulás 325 000 EUR-t kitevő összege minden egyes további kifogott tonna után 65 euróval emelkedik. Az Európai Unió által kifizetett teljes éves összeg azonban nem haladhatja meg a (2) bekezdés a) pontjában említett összeg (325 000 EUR) kétszeresét. Ha az európai uniós hajók által kifogott mennyiségek meghaladják a teljes éves összeg kétszeresének megfelelő mennyiséget, az e határértéket meghaladó mennyiségért járó összeget a következő évben kell kifizetni.
      (5)   A pénzügyi hozzájárulásnak a (2) bekezdés a) és b) pontja szerinti kifizetését az első évben legkésőbb a jegyzőkönyv hatálybalépését követő 60. napig, az azt követő években pedig legkésőbb a jegyzőkönyv hatálybalépésének évfordulójáig kell teljesíteni.
      (6)   A (2) bekezdés a) pontjában szereplő pénzügyi hozzájárulás felhasználását illetően a zöld-foki-szigeteki hatóságok kizárólagos hatáskörrel rendelkeznek.
      (7)   A pénzügyi hozzájárulást az államkincstár számára a zöld-foki-szigeteki hatóságok által megjelölt pénzintézetnél nyitott egyedi számlára kell utalni.
      3. cikk
      A fenntartható és felelősségteljes halászat előmozdítása a zöld-foki-szigeteki vizeken
      (1)   Legkésőbb három hónappal e jegyzőkönyv hatálybalépésének időpontját követően a Felek a halászati partnerségi megállapodás 9. cikkében előírt Vegyes Bizottság keretében megállapodnak egy több évre szóló ágazati programról és annak alkalmazási szabályairól, ideértve különösen a következőket:

                  a)

                  éves és többéves iránymutatások, amelyek alapján a 2. cikk (2) bekezdésének b) pontjában szereplő pénzügyi hozzájárulás felhasználásra kerül;

                  b)

                  egy- és többéves terv alapján elérendő célok arra vonatkozóan, hogy idővel bevezetésre kerüljön a fenntartható és felelősségteljes halászat, figyelembe véve a nemzeti halászati politika vagy más olyan politika keretében a Zöld-foki-szigetek által megfogalmazott prioritásokat, amelyek kapcsolódnak a felelősségteljes és fenntartható halászat bevezetéséhez, vagy arra hatással vannak;

                  c)

                  az évente elért eredmények értékelésére szolgáló kritériumok és eljárások.

            (2)   A több évre szóló ágazati program valamennyi javasolt módosítását a Feleknek a Vegyes Bizottság keretében vagy levélváltás útján jóvá kell hagyniuk.
      (3)   A Zöld-foki-szigetek hatóságai évente dönthetnek a 2. cikk (2) bekezdésének b) pontjában említett pénzügyi hozzájárulást kiegészítő összegnek a több évre szóló ágazati program végrehajtása céljából történő felhasználásáról. Az ilyen felhasználásról az Európai Uniót legkésőbb e jegyzőkönyv hatálybalépésének évfordulója előtt két (2) hónappal értesíteni kell.
      (4)   A Felek a Vegyes Bizottság keretében minden évben értékelik a többéves ágazati program végrehajtási eredményeit. Amennyiben az értékelés azt mutatja, hogy az e jegyzőkönyv 2. cikke (2) bekezdésének b) pontjában említett pénzügyi hozzájárulás által közvetlenül finanszírozott célkitűzések végrehajtása nem kielégítő, az Európai Unió – a program végrehajtására szánt összegnek az eredményekhez való hozzáigazítása érdekében – fenntartja a jogot arra, hogy csökkentse a pénzügyi hozzájárulás e részét.
      4. cikk
      Tudományos együttműködés a felelősségteljes halászatért
      (1)   A Felek vállalják, hogy a zöld-foki-szigeteki vizeken halászó különböző flották közötti hátrányos megkülönböztetés tilalmának elve alapján a szóban forgó vizeken előmozdítják a felelősségteljes halászatot.
      (2)   E jegyzőkönyv alkalmazási időszaka alatt az Európai Unió és a Zöld-foki-szigetek hatóságai arra törekednek, hogy figyelemmel kísérjék a zöld-foki-szigeteki halászati övezet erőforrásainak állapotát.
      (3)   A két Fél betartja az Atlanti Tonhal Védelmére Létrehozott Nemzetközi Bizottság (ICCAT) felelősségteljes halászatra vonatkozó ajánlásait és határozatait.
      (4)   A halászati partnerségi megállapodás 4. cikkének megfelelően az ICCAT keretében elfogadott ajánlások és határozatok alapján, valamint a rendelkezésre álló legmérvadóbb tudományos szakvélemények fényében a Felek a halászati partnerségi megállapodás 9. cikkében előírt Vegyes Bizottságon belül egyeztetnek egymással abból a célból, hogy – szükség esetén tudományos megbeszélést követően – közös megegyezéssel az európai uniós hajók tevékenységeit érintő intézkedéseket hozzanak a halászati erőforrásokkal való fenntartható gazdálkodás biztosítására.
      5. cikk
      A halászati lehetőségeknek közös megállapodással történő kiigazítása
      Az 1. cikkben említett halászati lehetőségek közös megegyezéssel kiigazíthatók, ha az ICCAT ajánlásai és határozatai alátámasztják, hogy az ilyen kiigazítás biztosítja az e jegyzőkönyvben említett halfajokkal való fenntartható gazdálkodást. Ebben az esetben a 2. cikk (2) bekezdésének a) pontjában említett pénzügyi hozzájárulást arányosan és időarányosan ki kell igazítani, továbbá a szükséges módosításokat be kell építeni e jegyzőkönyvbe és annak mellékletébe.
      6. cikk
      A kirakodások ösztönzése és a gazdasági szereplők közötti együttműködés előmozdítása
      (1)   A két Fél együttműködik annak érdekében, hogy a zöld-foki-szigeteki kikötőkben kedvezőbbek legyenek a kirakodási lehetőségek.
      (2)   A Vegyes Bizottság meghatározza az erre vonatkozó szabályokat és az alkalmazandó pénzügyi ösztönzők mértékét.
      (3)   A Felek törekednek arra, hogy az üzlet- és a beruházásfejlesztés számára kedvező környezet kialakításának ösztönzésével műszaki, gazdasági és kereskedelmi téren kedvező feltételeket teremtsenek a Felek vállalkozásai közötti kapcsolatok előmozdításához.
      7. cikk
      A pénzügyi hozzájárulás kifizetésének felfüggesztése
      (1)   A 2. cikk (2) bekezdésének a) és b) pontjában említett pénzügyi hozzájárulás felfüggeszthető az alábbi feltételek bármelyikének fennállása esetén:

                  a)

                  természeti jelenségektől eltérő rendkívüli körülmények megakadályozzák a halászati tevékenységek végzését a zöld-foki-szigeteki kizárólagos gazdasági övezetben;

                  b)

                  az e jegyzőkönyv megkötését eredményező politikai irányvonalak jelentős módosulása nyomán bármelyik fél kéri a jegyzőkönyv rendelkezéseinek felülvizsgálatát azok esetleges módosítása érdekében;

                  c)

                  az Európai Unió megállapítja, hogy a Zöld-foki-szigetek területén megsértették a Cotonoui Megállapodás 9. cikkében előírt emberi jogok és demokratikus elvek lényeges és alapvető elemeit.

            (2)   Az Európai Unió fenntartja magának a jogot, hogy az e jegyzőkönyv 2. cikke (2) bekezdésének b) pontjában szereplő külön pénzügyi hozzájárulás kifizetését teljesen vagy részlegesen felfüggessze, ha:

                  a)

                  a Vegyes Bizottság keretében készített értékelést követően megállapítható, hogy az elért eredmények nincsenek összhangban a programozással;

                  b)

                  a pénzügyi hozzájárulás végrehajtására nem kerül sor.

            (3)   A pénzügyi hozzájárulás fizetése folytatódik, amint a Felek – konzultációkat követő közös megállapodással – az (1) bekezdésben említett események előtti állapotot helyreállítják, és/vagy amint a (2) bekezdésben szereplő pénzügyi végrehajtás eredményei ezt igazolják.
      8. cikk
      A jegyzőkönyv végrehajtásának felfüggesztése
      (1)   E jegyzőkönyv végrehajtása bármelyik fél kezdeményezésére felfüggeszthető az alábbi feltételek bármelyikének fennállása esetén:

                  a)

                  a halászati partnerségi megállapodás 7. cikke (3) bekezdésének a) pontjában meghatározott rendkívüli körülmények akadályozzák a halászati tevékenység végzését a Zöld-foki-szigetek kizárólagos gazdasági övezetében;

                  b)

                  az e jegyzőkönyv megkötését eredményező politikai irányvonalak jelentős módosulása nyomán bármelyik fél kéri a jegyzőkönyv rendelkezéseinek felülvizsgálatát azok esetleges módosítása érdekében;

                  c)

                  a két fél egyike megsérti a Cotonoui Megállapodás 9. cikkében előírt emberi jogok és demokratikus elvek lényeges és alapvető elemeit;

                  d)

                  az Európai Unió a 2. cikk (2) bekezdésének a) pontjában említett pénzügyi hozzájárulás kifizetését az e jegyzőkönyv 7. cikkében leírtaktól eltérő okból nem teljesíti;

                  e)

                  a két fél között olyan vita áll fenn, amelyet a Vegyes Bizottság keretében folytatott konzultációk keretében nem sikerült megoldani;

                  f)

                  a két fél egyike nem tartja tiszteletben e jegyzőkönyv, annak melléklete és függelékei rendelkezéseit.

            (2)   Ha a jegyzőkönyv alkalmazását az (1) bekezdés c) pontjában említettektől eltérő okokból kell felfüggeszteni, az érintett fél a felfüggesztés hatálybalépésének időpontja előtt legalább három hónappal írásbeli értesítést küld szándékáról. A jegyzőkönyvnek az (1) bekezdés c) pontjában említett okokból történő felfüggesztése a felfüggesztésre vonatkozó határozat meghozatalakor azonnal alkalmazandó.
      (3)   Felfüggesztés esetén a Felek folytatják a konzultációt az őket szembeállító vita békés rendezése érdekében. Amennyiben sikerül a vitát rendezni, e jegyzőkönyv alkalmazása újból megkezdődik, és a pénzügyi hozzájárulás összege arányosan és időarányosan csökken annak az időszaknak megfelelően, amelynek során e jegyzőkönyv alkalmazását felfüggesztették.
      9. cikk
      Az adatcsere számítógépesítése
      (1)   A Zöld-foki-szigetek és az Unió vállalja, hogy a lehető leghamarabb létrehozza a megállapodás végrehajtásához kapcsolódó valamennyi információ és dokumentum elektronikus cseréjéhez szükséges számítógépes rendszereket.
      (2)   Az (1) bekezdésben említett rendszerek üzemképessé válásának időpontjától kezdve a dokumentumok elektronikus változata minden tekintetben egyenértékűnek tekintendő azok papíralapú változatával.
      (3)   A Zöld-foki-szigetek és az Unió haladéktalanul értesíti egymást a számítógépes rendszerek bárminemű meghibásodásáról. Ilyen esetben a megállapodás végrehajtásához kapcsolódó valamennyi információ és dokumentum papíralapú változatát kell használni a mellékletben megállapított szabályok szerint.
      10. cikk
      Műholdas megfigyelés
      A Zöld-foki-szigetek a lehető leghamarabb kialakítja a vizein halászó hajók műholdas megfigyelésére szolgáló rendszert (VMS). A rendszer létrehozása után az e jegyzőkönyv mellékletében szereplő rendelkezések alkalmazandók.
      11. cikk
      Bizalmas adatkezelés
      A Zöld-foki-szigetek gondoskodik arról, hogy a megállapodás alkalmazása során kapott, az uniós hajók tevékenységével összefüggő adatokat mindenkor bizalmasan kezeli és azokat kizárólag a megállapodás végrehajtása céljából használja fel.
      12. cikk
      A nemzeti jogszabályok alkalmazandó rendelkezései
      (1)   Amennyiben a halászati partnerségi megállapodás, e jegyzőkönyv, valamint annak melléklete és függelékei másként nem rendelkeznek, a zöld-foki-szigeteki vizeken e jegyzőkönyv keretében halászó európai uniós halászhajók tevékenységeire a Zöld-foki-szigetek területén alkalmazandó jogszabályok az irányadók, különös tekintettel a halászati erőforrásokra vonatkozó zöld-foki-szigeteki gazdálkodási terv rendelkezéseire.
      (2)   A zöld-foki-szigeteki hatóságok a halászati ágazatot érintő minden jogszabályi változásról és új jogszabályról értesítik az Európai Bizottságot.
      13. cikk
      Időtartam
      Ez a jegyzőkönyv és melléklete a 15. cikk szerinti ideiglenes alkalmazás kezdetétől számított 3 évig alkalmazandó, kivéve, ha azt a 14. cikkel összhangban felmondják.
      14. cikk
      Felmondás
      (1)   E jegyzőkönyv felmondásához az érintett fél legalább hat hónappal a felmondás hatálybalépésének időpontja előtt írásban értesíti a másik felet erre irányuló szándékáról.
      (2)   Az előző bekezdésben említett értesítés elküldése után a Felek konzultációt kezdenek.
      15. cikk
      A jegyzőkönyv ideiglenes alkalmazása
      Ez a jegyzőkönyv 2011. szeptember 1-jétől ideiglenesen alkalmazandó.
      16. cikk
      Hatálybalépés
      Ez a jegyzőkönyv és melléklete azon a napon lép hatályba, amelyen a Felek értesítik egymást a hatálybalépéshez szükséges eljárások befejezéséről.

         MELLÉKLET

            AZ EURÓPAI UNIÓ HAJÓI ÁLTAL A ZÖLD-FOKI-SZIGETEK HALÁSZATI ÖVEZETÉBEN FOLYTATOTT HALÁSZATRA VONATKOZÓ FELTÉTELEK

         I.   FEJEZET

            ÁLTALÁNOS RENDELKEZÉSEK

         Az illetékes hatóság kijelölése
         E melléklet alkalmazásában és ellenkező megjelölés hiányában az Európai Unióra (Unió) vagy a Zöld-foki-szigetekre az illetékes hatóság címén történő minden hivatkozás az alábbiakat jelenti:

                     —

                     az Unió esetében: az Európai Bizottság, adott esetben az Unió zöld-foki-szigeteki küldöttsége útján,

                     —

                     a Zöld-foki-szigetek esetében: a Halászati Minisztérium.

               Nemzeti kizárólagos gazdasági övezet
         A Zöld-foki-szigetek a jegyzőkönyv hatálybalépését megelőzően közli az Unióval kizárólagos gazdasági övezetének földrajzi koordinátáit, valamint az alapvonalakat.
         Halászati övezetek
         Az uniós hajók halásztevékenységüket az alapvonalaktól számított 12 tengeri mérföldön túl gyakorolhatják.
         Helyi ügynök kijelölése
         A Zöld-foki-szigetek valamely kikötőjében kikötni vagy átrakodni kívánó valamennyi uniós hajót a Zöld-foki-szigeteken letelepedett ügynöknek kell képviselnie.
         Bankszámla
         A Zöld-foki-szigetek a jegyzőkönyv hatálybalépését megelőzően közli az Unióval azon bankszámlájának vagy bankszámláinak az adatait, amely(ek)re az uniós hajók által a megállapodás keretében fizetendő pénzösszegeket be kell fizetni. A banki átutalásokkal járó költségeket a hajótulajdonosok viselik.
         II.   FEJEZET

            HALÁSZATI ENGEDÉLYEK

         A halászati engedély megszerzésének előfeltétele – jogosult hajók
         A megállapodás 6. cikkében említett halászati engedélyek kibocsátásának az a feltétele, hogy a hajónak szerepelnie kell az uniós halászhajók lajstromában, valamint hogy a megállapodás keretében a Zöld-foki-szigeteken végzett halászati tevékenységből eredően a hajótulajdonosra, a hajóparancsnokra vagy a hajóra háruló minden korábbi kötelezettségnek eleget tettek.
         Halászati engedély iránti kérelem
         Az Unió az engedély kérelmezett érvényességi időpontja előtt legalább 15 nappal az e melléklet 1. függelékében foglalt űrlap felhasználásával a zöld-foki-szigeteki hatóságok elé terjeszti minden olyan hajó kérelmét, amely a megállapodás értelmében halászni kíván. A kérelmet gépelni kell, vagy nyomtatott nagybetűkkel, olvashatóan kell megírni.
         A hatályos jegyzőkönyv alapján minden első ízben benyújtott engedélykérelemhez, vagy az érintett hajó műszaki módosítását követően az engedélykérelemhez csatolni kell az alábbiakat:

                     i.

                     a kérelmezett halászati engedély érvényességi időtartamára szóló átalánydíj, valamint a megfigyelők költségeinek fedezésére szolgáló, az e melléklet X. fejezetében említett átalány-hozzájárulás befizetésének igazolása;

                     ii.

                     a hajó helyi ügynökének neve és címe, ha van ilyen ügynök;

                     iii.

                     egy nemrégiben készült, a hajót oldalnézetből mutató színes, legalább 15 cm × 10 cm méretű fénykép;

                     iv.

                     a megállapodásban kifejezetten előírt minden egyéb dokumentum.

               Azoknál a hajóknál, amelyeknél a műszaki jellemzők nem változtak, a halászati engedély hatályos jegyzőkönyv alapján történő megújításakor a vonatkozó kérelemhez csak a díj, valamint a megfigyelővel kapcsolatos költségekhez való átalány-hozzájárulás befizetésének igazolását kell csatolni.
         Előzetes átalánydíj
         Az átalánydíj összege az e melléklet 2. függelékében foglalt adatlapokban meghatározott éves százalék alapján kerül rögzítésre. A díj minden nemzeti és helyi adót tartalmaz, kivéve a kikötői illetékeket, az átrakodási díjakat és a szolgáltatásnyújtással kapcsolatos járulékokat.
         Halászatra jogosult hajók ideiglenes jegyzéke
         A halászati engedélykérelmek kézhezvételét követően a Zöld-foki-szigetek minden hajókategóriára vonatkozóan haladéktalanul elkészíti a kérelmező hajók ideiglenes jegyzékét. E jegyzéket azonnal el kell juttatni a halászati ellenőrzésért felelős nemzeti hatóságnak és az Uniónak.
         Az Unió továbbítja az ideiglenes jegyzéket a hajótulajdonosnak vagy az ügynöknek. Ha az Unió irodái zárva vannak, a Zöld-foki-szigetek az ideiglenes jegyzéket közvetlenül is kiadhatja a hajótulajdonosnak vagy ügynökének, arról másolatot küldve az Unió részére.
         A halászati engedély kiadása
         A Zöld-foki-szigetek a halászati engedélyt a teljes kérelmezési akta kézhezvételét követő 15 napon belül bocsátja ki az Unió részére.
         A halászati engedélynek a jegyzőkönyv alkalmazási időszaka alatt történő megújítása esetén az új halászati engedélynek egyértelmű hivatkozást kell tartalmaznia az eredeti halászati engedélyre.
         Az Unió továbbítja a halászati engedélyt a hajótulajdonosnak vagy az ügynöknek. Ha az Unió irodái zárva vannak, a Zöld-foki-szigetek a halászati engedélyt közvetlenül is kiadhatja a hajótulajdonosnak vagy ügynökének, arról másolatot küldve az Unió részére.
         Halászatra jogosult hajók jegyzéke
         A halászati engedély kibocsátását követően a Zöld-foki-szigetek minden hajókategóriára vonatkozóan haladéktalanul elkészíti a Zöld-foki-szigetek övezetében halászatra jogosult hajók végleges jegyzékét. E jegyzéket azonnal el kell juttatni a halászati ellenőrzésért felelős nemzeti hatóságnak és az Uniónak, és az a fent említett ideiglenes jegyzék helyébe lép.
         A halászati engedély érvényességi ideje
         A halászati engedélyek érvényességi ideje egy év, és az engedélyek megújíthatók.
         Az érvényességi időszak kezdetének megállapításához éves időszak alatt az alábbiak értendők:

                     i.

                     a jegyzőkönyv alkalmazásának első évében a jegyzőkönyv hatálybalépésének napja és ugyanazon év december 31. közötti időszak;

                     ii.

                     ezt követően minden teljes naptári év;

                     iii.

                     a jegyzőkönyv alkalmazásának utolsó évében a január 1. és a jegyzőkönyv lejárati dátuma közötti időszak.

               A halászati engedély fedélzeten tartása
         A halászati engedélyt mindig a fedélzeten kell tartani.
         Mindazonáltal a hajók a fent említett ideiglenes jegyzékbe való felvételük időpontjától halászhatnak. A halászati engedély kibocsátásáig az ideiglenes jegyzéket mindenkor a hajók fedélzetén kell tartani.
         A halászati engedély átruházása
         A halászati engedélyt egy meghatározott hajó nevére kell kiállítani, és az nem ruházható át.
         Azonban igazolt vis maior esetén és az Unió kérésére a hajó halászati engedélye pótolható egy másik, a pótolandó hajóhoz hasonló hajó nevére kiállított új halászati engedéllyel.
         Az átruházás úgy történik, hogy a hajó tulajdonosa vagy annak ügynöke visszaadja a pótolandó halászati engedélyt a Zöld-foki-szigeteknek, és a Zöld-foki-szigetek a legrövidebb időn belül kiállítja a fenti engedélyt pótló új engedélyt. A korábbi engedélyt pótló új engedélyt a pótlandó engedély visszaadása után mielőbb ki kell bocsátani a hajótulajdonos vagy ügynöke részére. A korábbi engedélyt pótló új engedély a pótlandó engedély visszaadásának napján lép hatályba.
         A Zöld-foki-szigetek a lehető legrövidebb időn belül naprakésszé teszi a halászatra jogosult hajók jegyzékét. Az új jegyzéket haladéktalanul el kell juttatni a halászati ellenőrzésért felelős nemzeti hatóságnak és az Uniónak.
         Segédhajók
         Az Unió kérésére a Zöld-foki-szigetek a halászati engedéllyel rendelkező uniós hajók számára engedélyezi segédhajók igénybevételét. A segédhajóknak az Unió valamely tagállamának lobogója alatt kell hajózniuk, vagy az Unió valamely vállalatának tulajdonában kell állniuk és nem rendelkezhetnek halfogásra alkalmas eszközökkel, illetve nem szolgálhatnak átrakodási célokat.
         A Zöld-foki-szigetek meghatározza a segédtevékenységeket, valamint az engedélyek megszerzésének feltételeit, elkészíti az engedéllyel rendelkező segédhajók jegyzékét és haladéktalanul eljuttatja azt a halászati ellenőrzésért felelős nemzeti hatóságnak és az Uniónak.
         III.   FEJEZET

            TECHNIKAI INTÉZKEDÉSEK

         A halászati engedéllyel rendelkező hajókra az övezet, a halászeszközök és a járulékos fogások tekintetében alkalmazandó technikai intézkedéseket a halászat egyes kategóriáira vonatkozóan az e melléklet 2. függelékében foglalt adatlapok határozzák meg.
         A hajók kötelesek az Atlanti Tonhal Védelmére Létrehozott Nemzetközi Bizottság (ICCAT) által elfogadott valamennyi ajánlást betartani.
         IV.   FEJEZET

            FOGÁSI JELENTÉS

         Halászati napló
         A megállapodás keretében halászó európai uniós hajó parancsnoka halászati naplót vezet, amelynek mintája halászati kategóriánként e melléklet 3. függelékében található.
         A hajóparancsnok a halászati naplót minden olyan napra vonatkozóan kitölti, amelyet a hajó a Zöld-foki-szigetek halászati övezetében tölt.
         A hajóparancsnok minden nap feljegyzi a halászati naplóba a kifogott és fedélzeten tartott – a FAO hárombetűs kódjával azonosított – fajok élőtömeg-kilogrammban vagy adott esetben az egyedek számában kifejezett mennyiségét. A főbb fajok esetében a hajóparancsnok megemlíti azt is, ha nem történt fogás.
         Adott esetben a hajóparancsnok minden nap beírja a halászati naplóba az egyes fajok tengerbe visszadobott, élőtömeg-kilogrammban vagy adott esetben az egyedek számában kifejezett mennyiségét.
         A halászati naplót olvashatóan, nagybetűkkel kell kitölteni, és a hajóparancsnoknak alá kell írnia azt.
         A halászati naplóban rögzített adatok pontosságáért a hajóparancsnok felel.
         Fogási jelentés
         A hajó fogásait a hajóparancsnok a Zöld-foki-szigetek halászati övezetében töltött időszakra vonatkozó halászati naplóinak a Zöld-foki-szigetek hatóságai részére történő átadásával jelenti be.
         A halászati naplókat az alábbi módokon kell átadni:

                     i.

                     ha a hajó kiköt a Zöld-foki-szigetek valamely kikötőjében, minden halászati napló eredeti példányát át kell adni a Zöld-foki-szigetek helyi képviselőjének, aki írásban igazolja annak kézhezvételét;

                     ii.

                     ha a hajó anélkül hagyja el a Zöld-foki-szigetek halászati övezetét, hogy kikötne valamely zöld-foki-szigeteki kikötőben, minden egyes halászati napló eredeti példányát bármely más kikötőbe való megérkezéstől számított 14 napon belül, de legkésőbb a Zöld-foki-szigetek halászati övezetének elhagyását követő 30 napon belül kell elküldeni:

                                 a)

                                 a Zöld-foki-szigetekre küldött levéllel;

                                 b)

                                 vagy faxon, a Zöld-foki-szigetek által megadott fax-számra;

                                 c)

                                 vagy e-mailben.

               A két Fél gondoskodik egy olyan fogásbejelentő rendszer létrehozásáról, amely az adatok és dokumentumok kizárólag elektronikus úton történő továbbításán alapul.
         Amint a Zöld-foki-szigetek képes a fogási jelentések e-mail útján történő fogadására, a hajóparancsnok a halászati naplókat a Zöld-foki-szigetek által közölt e-mail címre küldi. A dokumentum(ok) kézhezvételét a Zöld-foki-szigetek válasz e-mailben haladéktalanul visszaigazolja.
         A hajóparancsnok minden halászati napló egy példányát megküldi az Unió részére. A tonhalhalászhajók és a felszíni horogsoros hajók esetében a hajóparancsnok minden halászati napló egy példányát megküldi az alábbi tudományos intézetek egyikének is:

                     i.

                     IRD (Institut de Recherche pour le Développement);

                     ii.

                     IEO (Instituto Español de Oceanografia);

                     iii.

                     IPIMAR (Instituto Português de Investigação Maritima); vagy

                     iv.

                     INDP (Instituto Nacional de Desenvolvimento das Pescas).

               Ha a hajó halászati engedélyének érvényességi időszaka alatt visszatér a Zöld-foki-szigetek halászati övezetébe, újabb fogási jelentést kell készítenie.
         A fogási jelentésekre vonatkozó rendelkezések be nem tartása esetén a Zöld-foki-szigetek a hiányzó fogási jelentések benyújtásáig felfüggesztheti az érintett hajó halászati engedélyét, és a hajótulajdonost az e célból a hatályos nemzeti jogszabályokban előírt rendelkezések szerint büntetéssel sújthatja. Ismételt jogszabálysértés esetén a Zöld-foki-szigetek megtagadhatja a halászati engedély megújítását. A Zöld-foki-szigetek haladéktalanul tájékoztatja az Uniót az ilyen összefüggésben alkalmazott mindennemű szankcióról.
         Tonhalhalászhajókra és felszíni horogsoros hajókra vonatkozó díjkimutatás
         Az Unió a fent említett tudományos intézetek által megerősített fogási jelentések alapján minden tonhalhalászhajóra és felszíni horogsoros hajóra vonatkozóan megállapítja az adott hajó által az előző naptári évi halászati idény után fizetendő díjak végleges kimutatását.
         Az Unió e végleges díjkimutatást az adott év július 31-ét megelőzően továbbítja a Zöld-foki-szigeteknek és a hajótulajdonosnak. A továbbítást követő 30 napon belül a Zöld-foki-szigetek – igazoló bizonylatok alapján – vitathatja a végleges díjkimutatást. Egyet nem értés esetén a Felek a vegyes bizottság keretén belül egyeztetik álláspontjaikat. Ha a Zöld-foki-szigetek a 30 napos határidőn belül nem nyújt be kifogást, a végleges díjkimutatás elfogadottnak minősül.
         Ha a végleges díjkimutatás összege meghaladja a halászati engedély megszerzéséért előzetesen befizetett átalánydíjat, a hajótulajdonos az egyenleget legkésőbb az adott év szeptember 30-ig megfizeti a Zöld-foki-szigeteknek. Ha a végleges díjkimutatás összege kevesebb az előzetes átalánydíjnál, a fennmaradó összeg nem kerül visszatérítésre a hajótulajdonos számára.
         V.   FEJEZET

            KIRAKODÁS ÉS ÁTRAKODÁS

         Az Unió valamely zöld-foki-szigeteki kikötőben a fogásokat partra tenni, vagy a Zöld-foki-szigetek halászati övezetében fogott fogásokat átrakodni kívánó hajójának parancsnoka a kirakodást vagy átrakodást megelőzően legalább 24 órával köteles értesíteni a Zöld-foki-szigeteket az alábbiakról:

                     a)

                     a kirakodni vagy átrakodni szándékozó halászhajó neve;

                     b)

                     a kirakodási vagy átrakodási kikötő;

                     c)

                     a kirakodás vagy átrakodás várható napja és időpontja;

                     d)

                     a kirakodni vagy átrakodni szándékozott egyes fajok mennyisége (a FAO hárombetűs kódjával azonosítva, az élőtömeg kilogrammjában vagy adott esetben az egyedek számában kifejezve);

                     e)

                     átrakodás esetén a fogadó hajó neve;

                     f)

                     a fogadó hajó egészségügyi bizonyítványa.

               Az átrakodási műveletnek a Zöld-foki-szigetek e célra engedélyezett kikötőjének vizein kell megtörténnie. A tengeren történő átrakodás tilos.
         E rendelkezések be nem tartása magával vonja a Zöld-foki-szigetek törvényeiben e célból előirányzott szankciók alkalmazását.
         Az az uniós hajó, amely a Zöld-foki-szigetek valamely kikötőjében teszi partra fogásait, vagy azokat zöld-foki-szigeteki feldolgozóüzemnek értékesíti, a fizetendő díj részleges mérséklésének formájában pénzügyi ösztönzésben részesül, az e melléklet 2. függelékében található adatlapokban rögzített korlátoknak megfelelően.
         VI.   FEJEZET

            ELLENŐRZÉS

         Az övezetbe való belépés és az onnan való kilépés
         A halászati engedéllyel rendelkező uniós hajóknak a Zöld-foki-szigetek halászati övezetébe való minden belépését és onnan való kilépését a belépést vagy kilépést megelőző 3 órán belül be kell jelenteni a Zöld-foki-szigeteknek.
         Belépésének vagy kilépésének bejelentésekor a hajó különösen az alábbiakat közli:

                     i.

                     az áthaladás várható napja, időpontja és helye;

                     ii.

                     a fedélzeten tartott egyes fajok mennyisége a FAO hárombetűs kódjával azonosított, élőtömeg-kilogrammban vagy adott esetben az egyedek számában kifejezett;

                     iii.

                     a termékek bemutatása.

               A bejelentést lehetőség szerint e-mail útján kell megtenni, vagy ennek hiányában faxon vagy rádión, a Zöld-foki-szigetek által közölt e-mail címen, hívószámon vagy frekvencián. A Zöld-foki-szigetek haladéktalanul értesíti az érintett hajókat és az Uniót az e-mail címben, a hívószámban vagy a frekvenciában bekövetkező mindennemű változásról.
         Minden olyan hajó, amelyet a Zöld-foki-szigetek halászati övezetében halászati tevékenységen kapnak anélkül, hogy előzetesen bejelentette volna jelenlétét, engedély nélkül halászó hajónak minősül.
         Tengeren végzett vizsgálat
         A Zöld-foki-szigetek halászati övezetében a halászati engedéllyel rendelkező uniós hajók tengeren történő vizsgálatát a Zöld-foki-szigetek halászati ellenőrzéssel megbízott és egyértelműen azonosítható hajói és ellenőrei végzik.
         Fedélzetre szállás előtt a Zöld-foki-szigetek ellenőreinek az uniós hajót előzetesen értesíteniük kell a vizsgálat végzésére vonatkozó döntésükről. A vizsgálatot legfeljebb két ellenőr végezheti, akiknek a vizsgálat elvégzése előtt igazolniuk kell személyazonosságukat és ellenőri minőségüket.
         A Zöld-foki-szigetek ellenőrei csak a vizsgálathoz kapcsolódó feladatok elvégzéséhez szükséges időt töltik az uniós hajó fedélzetén. A vizsgálatot oly módon folytatják le, hogy a lehető legkisebbre csökkentsék annak a hajóra, a halászati tevékenységre és a rakományra gyakorolt hatását.
         A Zöld-foki-szigetek engedélyezheti az Unió számára, hogy a tengeren végzett vizsgálaton megfigyelőként részt vegyen.
         Az uniós hajó parancsnoka köteles megkönnyíteni a zöld-foki-szigeteki ellenőrök fedélzetre szállását és munkáját.
         A Zöld-foki-szigetek ellenőrei minden vizsgálat végén vizsgálati jelentést készítenek. Az uniós hajó parancsnoka jogosult észrevételeket fűzni a vizsgálati jelentéshez. A vizsgálati jelentést az azt elkészítő ellenőr és az uniós hajó parancsnoka is aláírja.
         A Zöld-foki-szigetek ellenőrei a hajó elhagyása előtt átadják a vizsgálati jelentés egy példányát az uniós hajó parancsnokának. A Zöld-foki-szigetek a vizsgálati jelentés egy példányát a vizsgálatot követő 8 napon belül megküldi az Unió részére.
         Kikötői vizsgálat
         A Zöld-foki-szigetek halászati övezetében fogott fogásokat a Zöld-foki-szigetek valamely kikötőjének vizein kirakodó vagy átrakodó európai uniós hajók kikötői vizsgálatát a Zöld-foki-szigetek halászati ellenőrzéssel megbízott, azonosítható ellenőrei végzik.
         A vizsgálatot legfeljebb két ellenőr végezheti, akiknek a vizsgálat elvégzése előtt igazolniuk kell személyazonosságukat és ellenőri minőségüket. A Zöld-foki-szigetek ellenőrei csak a vizsgálathoz kapcsolódó feladatok elvégzéséhez szükséges időt töltik az uniós hajó fedélzetén és a vizsgálatot oly módon folytatják le, hogy a lehető legkisebbre csökkentsék annak a hajóra, a kikötési vagy átrakodási műveletre és a rakományra gyakorolt hatását.
         A Zöld-foki-szigetek engedélyezheti az Unió számára, hogy a kikötői vizsgálaton megfigyelőként részt vegyen.
         Az uniós hajó parancsnoka köteles megkönnyíteni a zöld-foki-szigeteki ellenőrök munkáját.
         A zöld-foki-szigeteki ellenőr minden vizsgálat végén vizsgálati jelentést készít. Az uniós hajó parancsnoka jogosult észrevételeket fűzni a vizsgálati jelentéshez. A vizsgálati jelentést az azt elkészítő ellenőr és az uniós hajó parancsnoka is aláírja.
         A Zöld-foki-szigetek ellenőre a vizsgálat befejezésekor átadja a vizsgálati jelentés egy példányát az uniós hajó parancsnokának. A Zöld-foki-szigetek a vizsgálati jelentés egy példányát a vizsgálatot követő 8 napon belül megküldi az Unió részére.
         VII.   FEJEZET

            MŰHOLDAS HAJÓMEGFIGYELÉSI RENDSZER (VMS)

         A hajók földrajzi helyzetéről küldött üzenetek – VMS rendszer
         Amikor a Zöld-foki-szigetek halászati övezetében tartózkodnak, a halászati engedéllyel rendelkező uniós hajóknak műholdas megfigyelési rendszerrel (Vessel Monitoring System – VMS) kell rendelkezniük, amely földrajzi helyzetüket automatikusan és folyamatosan, minden órában közli a lobogójuk szerinti állam halászati felügyelő központjával (Fisheries Monitoring Center – FMC).
         Minden helyzetmeghatározási jelentésnek

                     i.

                     tartalmaznia kell az alábbiakat:

                                 a)

                                 a hajó azonosító jele;

                                 b)

                                 a halászhajó utolsó mért földrajzi helyzete (földrajzi hosszúság és szélesség) 500 méternél kisebb megengedett eltéréssel, 99 %-os konfidencia-intervallummal;

                                 c)

                                 a földrajzi helyzet feljegyzésének napja és időpontja;

                                 d)

                                 a hajó sebessége és irányszöge;

                     ii.

                     az e melléklet 4. függelékében található formátum szerint konfiguráltnak kell lennie.

               A Zöld-foki-szigetek halászati övezetébe való belépést követően regisztrált első földrajzi helyzetet az „ENT” kóddal kell azonosítani. Minden ezt követő földrajzi helyzetet a „POS” kóddal kell azonosítani a Zöld-foki-szigetek halászati övezetéből való kilépést követően regisztrált első földrajzi helyzet kivételével, amelyet az „EXI” kóddal kell azonosítani.
         A lobogó szerinti állam halászati felügyelő központja (FMC) biztosítja a helyzetmeghatározási jelentések automatikus kezelését és adott esetben elektronikus továbbítását. A helyzetmeghatározási jelentéseket biztonságos módon kell feljegyezni és három éves időtartamon keresztül meg kell őrizni.
         A hajó általi üzenetküldés a VMS-rendszer meghibásodása esetén
         A hajóparancsnoknak mindenkor meg kell győződnie arról, hogy hajójának VMS-rendszere teljes mértékben működőképes-e, illetve hogy a helyzetmeghatározási jelentések megfelelően továbbításra kerülnek-e a lobogó szerinti állam halászati felügyelő központjához (FMC).
         Meghibásodás esetén a hajó VMS-rendszerét egy hónapon belül meg kell javítani, vagy ki kell cserélni. E határidő leteltével a hajó nem halászhat tovább a Zöld-foki-szigetek halászati övezetében.
         A Zöld-foki-szigetek halászati övezetében hibás VMS-rendszerrel halászó hajóknak valamennyi kötelező információt megadva, legalább négyóránként e-mail, rádió vagy fax útján meg kell küldeniük a helyzetmeghatározási jelentésüket a lobogó szerinti állam halászati felügyelő központja (FMC) részére.
         A helyzetmeghatározási jelentések biztonságos közlése a Zöld-foki-szigetekkel
         A lobogó szerinti állam halászati felügyelő központja (FMC) automatikusan továbbítja az érintett hajók helyzetmeghatározási jelentéseit a Zöld-foki-szigetek halászati felügyelő központjának. A lobogó szerinti állam és a Zöld-foki-szigetek halászati felügyelő központjai kölcsönösen kicserélik kapcsolattartási e-mail címeiket és haladéktalanul tájékoztatják egymást az e címekben bekövetkező minden változásról.
         A lobogó szerinti állam és a Zöld-foki-szigetek halászati felügyelő központjai között a helyzetmeghatározási jelentések továbbítása biztonságos kommunikációs rendszeren keresztül, elektronikus úton történik.
         A Zöld-foki-szigetek halászati felügyelő központja haladéktalanul tájékoztatja a lobogó szerinti állam halászati felügyelő központját és az Uniót a halászati engedéllyel rendelkező valamely hajó egymást követő helyzetmeghatározási jelentéseinek fogadásában bekövetkező minden kiesésről, amennyiben az érintett hajó nem jelentette be a halászati övezetből való kilépését.
         A kommunikációs rendszer hibás működése
         A Zöld-foki-szigetek meggyőződik arról, hogy elektronikus berendezései kompatibilisek-e a lobogó szerinti állam halászati felügyelő központjának berendezéseivel, és haladéktalanul tájékoztatja az Uniót a kommunikációban és a helyzetmeghatározási jelentések fogadásában bekövetkező minden hibáról, hogy a legrövidebb időn belül műszaki megoldást lehessen találni a problémára. Minden esetleges jogvita esetében a vegyes bizottság elé kell terjeszteni az ügyet.
         A hajóparancsnok tekintendő felelősnek a hajó VMS-rendszerének minden bizonyított manipulálásáért, amelynek célja a rendszer működésének megzavarása, vagy a helyzetmeghatározási jelentések meghamisítása. Minden jogszabálysértés a Zöld-foki-szigetek hatályos jogszabályaiban előírt szankciókkal sújtandó.
         A helyzetmeghatározási jelentések küldési gyakoriságának módosítása
         Jogsértést bizonyítani látszó, megalapozott indokok alapján a Zöld-foki-szigetek az Uniónak küldött másolattal kérheti a lobogó szerinti állam halászati felügyelő központjától, hogy meghatározott kivizsgálási időszak időtartamára csökkentse harminc percre a hajó jelentésküldési intervallumát. A Zöld-foki-szigetek e bizonyítékokat megküldi a lobogó szerinti állam halászati felügyelő központjának és az Uniónak. A lobogó szerinti állam halászati felügyelő központja haladéktalanul az új gyakoriság szerint továbbítja az érintett hajó helyzetmeghatározási jelentéseit a Zöld-foki-szigetek részére.
         A meghatározott kivizsgálási időszak végén a Zöld-foki-szigetek tájékoztatja a lobogó szerinti állam halászati felügyelő központját és az Uniót az esetleges következményekről.
         VIII.   FEJEZET

            JOGSÉRTÉSEK

         Jogsértések kezelése
         A halászati engedéllyel rendelkező uniós hajók által elkövetetett minden jogsértést vizsgálati jelentésben kell megemlíteni az e mellékletben foglalt rendelkezéseknek megfelelően.
         A vizsgálati jelentés hajóparancsnok általi aláírása nem érinti a hajótulajdonos védekezési jogát a felfedett jogsértéssel kapcsolatban.
         A hajó feltartóztatása – Tájékoztató értekezlet
         Ha a feltárt jogsértéssel kapcsolatban a Zöld-foki-szigetek hatályos törvényei előírják, minden jogsértő uniós hajó kötelezhető halászati tevékenységének beszüntetésére, és ha a hajó a tengeren van, valamely zöld-foki-szigeteki kikötőbe való visszatérésre.
         A Zöld-foki-szigetek legkésőbb 24 órán belül értesíti az Uniót a halászati engedéllyel rendelkező uniós hajók feltartóztatásáról. Ehhez az értesítéshez csatolni kell a feltárt jogsértést bizonyító dokumentumokat.
         A hajóval, a hajóparancsnokkal, a legénységgel vagy a rakománnyal szembeni intézkedések – kivéve a bizonyítékok megőrzését szolgáló intézkedéseket – meghozatala előtt a Zöld-foki-szigetek az Unió kérésére a hajó feltartóztatásáról szóló értesítést követő egy munkanapon belül tájékoztató értekezletet szervez a hajó feltartóztatásához vezető tények tisztázása és az esetleges következmények ismertetése érdekében. Ezen a tájékoztató értekezleten részt vehet a hajó lobogója szerinti állam képviselője.
         A jogsértés szankcionálása – Megegyezéses eljárás
         A feltárt jogsértés szankcióját a Zöld-foki-szigetek hatályos nemzeti törvényeinek megfelelően állapítja meg.
         Ha a jogsértés rendezése bírósági eljárást von maga után, annak megindítása előtt – amennyiben a jogsértés nem minősül bűncselekménynek – a Zöld-foki-szigetek és az Unió megegyezéses eljárást indít a szankció feltételeinek és mértékének megállapítása érdekében. A hajó lobogója szerinti állam képviselője részt vehet e megegyezéses eljárásban. A megegyezéses eljárásnak a hajó feltartóztatásáról szóló értesítést követő legkésőbb 3 napon belül be kell fejeződnie.
         Bírósági eljárás – Banki biztosíték
         Ha a megegyezéses eljárás eredménytelen, és a jogsértést az illetékes bírói szerv elé terjesztik, a jogsértő hajó tulajdonosának a Zöld-foki-szigetek által meghatározott összegű banki biztosítékot kell elhelyeznie a Zöld-foki-szigetek által megjelölt banknál, amely a hajó feltartóztatásával kapcsolatos költségek, a becsült pénzbírság és az esetleges kártérítések fedezetéül szolgál. A banki biztosíték a bírósági eljárás végéig zárolva marad.
         A banki biztosítékit az ítélet kihirdetése után fel kell szabadítani és azt a hajótulajdonosnak haladéktalanul vissza kell adni:

                     a)

                     teljes egészében, ha az ítélet nem szab ki semmilyen szankciót;

                     b)

                     a fennmaradó egyenleg mértékéig, amennyiben a szankció a banki biztosíték mértékénél alacsonyabb pénzbüntetést ír elő.

               A Zöld-foki-szigetek az ítélet kihirdetésétől számított 8 napon belül tájékoztatja az Uniót a bírósági eljárás eredményeiről.
         A hajó felszabadítása és a személyzet szabadon engedése
         A hajó és személyzete a megegyezéses eljárás alapján megállapított szankció rendezését, vagy a banki biztosíték elhelyezését követően hagyhatja el a kikötőt.
         IX.   FEJEZET

            TENGERÉSZEK FELVÉTELE

         A felveendő tengerészek száma
         A Zöld-foki-szigetek halászati övezetében folytatott halászati kampányuk során az uniós hajók az alábbi korlátok szerint vesznek fel zöld-foki-szigeteki tengerészeket:

                     a)

                     a kerítőhálós tonhalhalászflotta legalább 6 tengerészt vesz fel;

                     b)

                     a horgászbotos tonhalhalászflotta legalább 2 tengerészt vesz fel;

                     c)

                     a felszíni horogsoros hajóflotta legalább 5 tengerészt vesz fel.

               Az uniós hajók tulajdonosai törekszenek további zöld-foki-szigeteki tengerészek felvételére.
         A tengerészek szabad kiválasztása
         A Zöld-foki-szigetek jegyzéket vezet az uniós hajókra való felvételre szakképzett zöld-foki-szigeteki tengerészekről.
         A hajótulajdonos vagy ügynöke szabadon választhat a felveendő zöld-foki-szigeteki tengerészek e listájáról és értesíti a Zöld-foki-szigeteket a tengerészek legénységi névjegyzékbe való felvételéről.
         A tengerészek munkaszerződése
         A zöld-foki-szigeteki tengerészek számára a munkaszerződést egyfelől a tulajdonos vagy ügynöke, másfelől a tengerész köti meg, ez utóbbi esetleg a szakszervezete által képviselve. A szerződést a Zöld-foki-szigetek Tengerügyi Hatósága hagyja jóvá. A szerződésben különösen a hajóra szállás napját és kikötőjét kell meghatározni.
         A szerződés garantálja a tengerésznek, hogy részesülhet a Zöld-foki-szigeteken reá vonatkozó társadalombiztosítási rendszer előnyeiben. Magában foglalja az elhalálozás, betegség és baleset esetére szóló biztosítást is.
         A szerződés másolatát valamennyi aláíró fél megkapja.
         A Nemzetközi Munkaügyi Szervezetnek (ILO) a munkára vonatkozó alapvető jogokról szóló nyilatkozata alkalmazandó a zöld-foki-szigeteki tengerészekre. Ez különösen vonatkozik az egyesülési szabadságra, a munkavállalók szervezkedési jogának hathatós elismerésére, valamint a foglalkoztatásból eredő hátrányos megkülönböztetés felszámolására.
         A tengerészek munkabére
         A zöld-foki-szigeteki tengerészek munkabérét a hajótulajdonosok fedezik. A tengerészek munkabére a halászati engedély kibocsátását megelőzően, a hajótulajdonos vagy ügynöke és a Zöld-foki-szigetek közötti kölcsönös megállapodás alapján kerül meghatározásra.
         A munkabér nem lehet alacsonyabb a nemzeti hajók személyzetének munkabérénél és az ILO által előírt normáknál.
         A tengerész kötelezettségei
         A tengerésznek meg kell jelennie a számára kijelölt hajó parancsnokánál a felvételére a munkaszerződésében meghatározott időpontot megelőző napon. A hajóparancsnok tájékoztatja a tengerészt a felvétel napjáról és időpontjáról. Ha a tengerész visszalép a szerződéstől vagy nem jelenik meg a felvételére előírt napon és időpontban, a munkaszerződése érvénytelennek minősül, és a hajótulajdonos automatikusan mentesül a tengerész felvételének kötelezettsége alól. Ebben az esetben a hajótulajdonos nem kötelezhető pénzbüntetés vagy más kompenzációs jellegű fizetésre.
         Zöld-foki-szigeteki tengerészek felvételének elmulasztása
         Ha valamely flotta hajótulajdonosai nem vesznek fel zöld-foki-szigeteki tengerészeket, a zöld-foki-szigeteki személyzet számának e fejezet elején meghatározott mértékéből hiányzó minden tengerész után az adott év szeptember 30-ig kötelesek 20 EUR átalányösszeget fizetni hajójuk Zöld-foki-szigetek halászati övezetében való tartózkodásának minden napja után.
         A Zöld-foki-szigetek ezt az összeget hazai tengerészeinek képzésére fordítja.
         X.   FEJEZET

            ZÖLD-FOKI-SZIGETEKI MEGFIGYELŐK

         A halászati tevékenységek megfigyelése
         A halászati engedéllyel rendelkező hajók a megállapodás keretében végzett halászati tevékenységeik megfigyelésére irányuló rendszer hatálya alá tartoznak.
         E megfigyelési rendszer összhangban van az Atlanti Tonhal Védelmére Létrehozott Nemzetközi Bizottság (ICCAT) által elfogadott ajánlásokban foglalt rendelkezésekkel.
         A hajók és a kijelölt megfigyelők
         A Zöld-foki-szigetek kijelöli azon európai uniós hajókat, amelyeknek megfigyelőt kell fedélzetükre felvenniük, valamint legkésőbb a megfigyelő fedélzetre szállásának tervezett napját megelőző 15 nappal kijelöli a hajóra rendelt megfigyelőt is.
         A halászati engedély kiadásakor a Zöld-foki-szigetek tájékoztatja az Uniót és a hajótulajdonost vagy ügynökét a kijelölt hajókról és megfigyelőkről, valamint arról az időtartamról, amelyet a megfigyelő az egyes hajók fedélzetén tölt. A Zöld-foki-szigetek a kijelölt hajókat és megfigyelőket érintő mindennemű változásról haladéktalanul tájékoztatja az Uniót, a hajótulajdonost vagy annak ügynökét.
         A Zöld-foki-szigetek törekszik arra, hogy ne jelöljön ki megfigyelőket olyan hajók számára, amelyek fedélzetén már van megfigyelő, vagy amelyek a Zöld-foki-szigetek halászati övezetén kívüli halászati övezetekben kifejtett tevékenységük keretében már hivatalosan kötelesek megfigyelőt fedélzetükre venni az adott halászati időszakban.
         A megfigyelők fedélzeten eltöltött ideje nem haladhatja meg a feladataik elvégzéséhez szükséges időt.
         Átalányösszegű pénzügyi hozzájárulás
         A díj megfizetésekor a hajótulajdonos minden hajó után évi 100 EUR átalányösszeget fizet a Zöld-foki-szigeteknek.
         A megfigyelő munkabére
         A megfigyelő munkabérét és társadalombiztosítási járulékait a Zöld-foki-szigetek fedezi.
         A hajóra való felvétel feltételei
         A megfigyelő hajóra való felvételének feltételeit, különösen a fedélzeten töltött időtartamot, a hajótulajdonosok vagy azok ügynökei és a Zöld-foki-szigetek közötti közös megegyezéssel kell meghatározni.
         A megfigyelőt a hajó fedélzetén tisztként kell kezelni. Mindazonáltal a megfigyelő fedélzeten történő elszállásolásakor figyelembe kell venni a hajó műszaki szerkezetét.
         A megfigyelő fedélzeten való elszállásolásának és étkeztetésének költségeit a hajótulajdonos viseli.
         A hajóparancsnok saját felelősségi körében mindent megtesz a megfigyelő fizikai biztonságának és kényelmének biztosítására.
         A megfigyelő rendelkezésére kell bocsátani a feladatai ellátásához szükséges valamennyi eszközt. A megfigyelőnek hozzáférést kell biztosítani a kommunikációs eszközökhöz, a hajó halászati tevékenységéhez közvetlenül kapcsolódó iratokhoz, beleértve különösen a halászati naplót és a navigációs naplót, valamint a hajó azon részeihez, amelyek közvetlenül kapcsolódnak megfigyelői feladatai teljesítéséhez.
         A megfigyelő kötelezettségei
         Fedélzeten tartózkodásának teljes időtartama alatt a megfigyelő:

                     a)

                     minden megfelelő lépést megtesz annak érdekében, hogy a hajó fedélzetén való tartózkodása ne szakítsa meg és ne zavarja a halászati műveleteket;

                     b)

                     óvja a hajó fedélzetén található javakat és eszközöket;

                     c)

                     tiszteletben tartja a hajóhoz tartozó valamennyi irat bizalmas jellegét.

               A megfigyelő fedélzetre szállása és kiszállása
         A megfigyelő a hajótulajdonos által választott kikötőben száll a fedélzetre.
         A hajótulajdonos vagy ügynöke a beszállást megelőzően legalább tíz nappal közli a Zöld-foki-szigetekkel a megfigyelő fedélzetre szállásának napját, idejét és kikötőjét. Abban az esetben, ha a megfigyelőt külföldön veszik fel, a megfigyelő beszállási kikötőig felmerülő utazási költsége a hajó tulajdonosát terheli.
         Ha a megfigyelő nem jelenik meg a beszálláshoz előírt napot és időpontot követő 12 órán belül, a hajótulajdonos automatikusan mentesül a megfigyelő felvételének kötelezettsége alól. Szabadon elhagyhatja a kikötőt és megkezdheti a halászati műveleteket.
         Ha a megfigyelőt nem zöld-foki-szigeteki kikötőben teszik ki, a hajótulajdonos saját költségén biztosítja a megfigyelő Zöld-foki-szigetekre való mielőbbi visszatérését.
         A megfigyelő feladatai
         A megfigyelő a következő feladatokat látja el:

                     a)

                     megfigyeli a hajó által folytatott halászati tevékenységeket;

                     b)

                     a halászati műveletek során ellenőrzi a hajó földrajzi helyzetét;

                     c)

                     tudományos program keretében biológiai mintavételt végez;

                     d)

                     kimutatást készít a használt halászeszközökről;

                     e)

                     igazolja a zöld-foki-szigeteki halászati övezetre vonatkozóan a halászati naplóba feljegyzett halfogási adatokat;

                     f)

                     ellenőrzi a járulékos fogások arányát és megbecsüli a visszadobott fogások mennyiségét;

                     g)

                     hetente legalább egyszer rádión, faxon vagy e-mailben közli megfigyeléseit, ha a hajó zöld-foki-szigeteki vizeken tevékenykedik, beleértve a fő és járulékos fogások hajón lévő mennyiségét.

               Megfigyelői jelentés
         A hajó elhagyása előtt a megfigyelő bemutatja a megfigyeléseiről készített jelentést a hajó parancsnokának. A hajóparancsnok jogosult észrevételeket fűzni a megfigyelői jelentéshez. A jelentést a megfigyelő és a hajóparancsnok is aláírja. A hajóparancsnok megkapja a megfigyelői jelentés egy példányát.
         A megfigyelő jelentését eljuttatja a Zöld-foki-szigeteknek, amely a jelentés egy példányát a megfigyelő kiszállását követő 8 napon belül megküldi az Unió részére.

            Függelékek ehhez a Melléklethez

                        1.

                        –

                        1. függelék

                        –

                        Halászati engedély iránti kérelem formanyomtatványa

                        2.

                        –

                        2. függelék

                        –

                        Adatlapok

                        3.

                        –

                        3. függelék

                        –

                        Halászati napló

                        4.

                        –

                        4. függelék

                        –

                        A VMS helyzetmeghatározási jelentés formátuma

               1. függelék

                  Halászati engedély iránti kérelem formanyomtatványa

               HALÁSZATI MINISZTÉRIUM
               Engedélykérelem idegen hajók számára, ipari célú halászathoz:

                           1.

                           A hajótulajdonos neve:

                           2.

                           A hajótulajdonos címe:

                           3.

                           A hajótulajdonos képviselőjének vagy helyi ügynökének a neve:

                           4.

                           A hajótulajdonos képviselőjének vagy helyi ügynökének a címe:

                           5.

                           A parancsnok neve:

                           6.

                           A hajó neve:

                           7.

                           Lajstromozási szám:

                           8.

                           Az építés ideje és helye:

                           9.

                           Lobogó szerinti ország:

                           10.

                           Lajstromozási kikötő:

                           11.

                           Felszerelő kikötő:

                           12.

                           Teljes hosszúság:

                           13.

                           Szélesség:

                           14.

                           Bruttó tonnatartalom (BT):

                           15.

                           Nettó tonnatartalom:

                           16.

                           Tárolókapacitás:

                           17.

                           Hűtő- és fagyasztókapacitás

                           18.

                           A motor típusa és teljesítménye:

                           19.

                           Halászeszközök:

                           20.

                           Tengerészek száma:

                           21.

                           Kommunikációs rendszer:

                           22.

                           Hívójel:

                           23.

                           Ismertetőjelek:

                           24.

                           Tervezett halászati műveletek:

                           25.

                           A fogások kirakodási helye:

                           26.

                           Halászati övezetek:

                           27.

                           Célfajok:

                           28.

                           Érvényesség időtartama:

                           29.

                           Különleges feltételek:

                           30.

                           A kérelmező egyéb zöld-foki-szigeteki tevékenységei:

                     A Halászati Főigazgatóság véleménye:
               A Halászati, Mezőgazdasági és Vidékfejlesztési Minisztérium észrevételei:

               2. függelék

                  Adatlapok

               1. ADATLAP:   HORGÁSZBOTOS TONHALHALÁSZHAJÓK

                                       (2)

                                       Halászati övezet:

                           Az alapvonaltól számított 12 tengeri mérföldön túl

                                       (3)

                                       Engedélyezett halászeszközök:

                           Horgászbotok

                                       (4)

                                       Járulékos fogások:

                           Az ICCAT és a FAO ajánlásainak betartása.

                                       (5)

                                       Engedélyezett tonnatartalom/díjak:

                           Pótlólagos díj halászott tonnánként

                           25 EUR/tonna

                           Éves átalánydíj:

                           hajónként 450 EUR 18 tonnára

                           Halászatra jogosult hajók száma

                           11 hajó

                                       (6)

                                       Az önkéntes kirakodás és a fogások értékesítésének pénzügyi ösztönzése

                           Azon hajók, amelyek fogásaikat önkéntesen a Zöld-foki-szigetek valamely kikötőjében teszik partra, a kirakodott mennyiség minden tonnája után 5 EUR díjcsökkentést kapnak. A díj további 5 EUR-val csökken, ha a halászati termékeket zöld-foki-szigeteki feldolgozóüzemnek adják el.
                           E mechanizmus a fogások végleges kimutatásának legfeljebb 50 %-áig alkalmazható.

               2. ADATLAP:   KERÍTŐHÁLÓS TONHALHALÁSZHAJÓK ÉS FELSZÍNI HOROGSOROS HALÁSZHAJÓK

                                       (1)

                                       Halászati övezet:

                           Az alapvonaltól számított 12 tengeri mérföldön túl.

                                       (2)

                                       Engedélyezett halászeszközök:

                           Kerítőháló
                           Felszíni horogsor

                                       (3)

                                       Járulékos fogások:

                           Az ICCAT és a FAO ajánlásainak betartása.

                                       (4)

                                       Engedélyezett űrtartalom/díjak:

                           Pótlólagos díj halászott tonnánként

                           35 EUR/tonna

                           Éves átalánydíj:

                           kerítőhálós tonhalhalászhajónként 4 375 EUR 125 tonnára
                           felszíni horogsoronként 3 150 EUR 90 tonnára

                           Halászatra jogosult hajók száma

                           28 kerítőhálós hajó
                           35 felszíni horogsoros hajó

                                       (5)

                                       Az önkéntes partra tétel és a fogások értékesítésének pénzügyi ösztönzése

                           Azon hajók, amelyek fogásaikat önkéntesen a Zöld-foki-szigetek valamely kikötőjében teszik partra, a kirakodott mennyiség minden tonnája után 5 EUR díjcsökkentést kapnak. A díj további 5 EUR-val csökken, ha a halászati termékeket zöld-foki-szigeteki feldolgozóüzemnek adják el.
                           E mechanizmus a fogások végleges kimutatásának legfeljebb 50 %-áig alkalmazható.

               3. függelék

                  Halászati napló

               4. függelék

                  A VMS helyzetmeghatározási jelentés formátuma

               VMS-ÜZENETEK KÜLDÉSE A ZÖLD-FOKI-SZIGETEK RÉSZÉRE
               HELYZETMEGHATÁROZÁSI JELENTÉS

                           Adat

                           Kód

                           Kötelező/Nem kötelező

                           Tartalom

                           A jelentés kezdete

                           SR

                           O

                           Rendszeradat – a jelentés rögzítésének kezdetét jelzi

                           Címzett

                           AD

                           O

                           Az üzenetre vonatkozó adat – a fogadó fél. Az ország 3 betűs ISO-kódja

                           Feladó

                           FR

                           O

                           Az üzenetre vonatkozó adat – a küldő fél. Az ország 3 betűs ISO-kódja

                           Lobogó szerinti állam

                           FS

                           F

                           Üzenet típusa

                           TM

                           O

                           Az üzenetre vonatkozó adat – „POS” üzenettípus

                           Rádióhívójel

                           RC

                           O

                           A hajóra vonatkozó adat – a hajó nemzetközi rádióhívójele

                           A Szerződő Fél belső referenciaszáma

                           IR

                           F

                           A hajóra vonatkozó adat – a szerződő fél egyedi száma (a lobogó szerinti állam 3 betűs ISO-kódja, amelyet egy szám követ)

                           Külső lajstromszám

                           XR

                           O

                           A hajóra vonatkozó adat – a hajó oldalán feltüntetett szám

                           Szélesség

                           LA

                           O

                           A hajó földrajzi helyzetére vonatkozó adat – a hajó helyzete fokban és percben megadva É/D FFPP (WGS-84)

                           Hosszúság

                           LO

                           O

                           A hajó helyzetére vonatkozó adat – helyzet fokban és percben K/NY FFFPP (WGS-84)

                           Irányszög

                           CO

                           O

                           A hajó útja 360°-os skálán

                           Sebesség

                           SP

                           O

                           A hajó sebessége tizedcsomóban megadva

                           Dátum

                           DA

                           O

                           A hajó földrajzi helyzetére vonatkozó adat – a helyzet rögzítésének UTC-dátuma (ÉÉÉÉHHNN)

                           Időpont

                           TI

                           O

                           A hajó földrajzi helyzetére vonatkozó adat – a helyzet rögzítésének UTC-időpontja (ÓÓPP)

                           A jelentés vége

                           ER

                           O

                           Rendszeradat – a jelentés rögzítésének végét jelzi

                     Karakterkészlet: ISO 8859.1
               Az adattovábbítás a következőképpen épül fel:

                           —

                           kettős perjel (//) és egy kód jelzi a jelentés elejét,

                           —

                           egyes perjel (/) jelzi a kód és az adat közötti elválasztást.

                     A nem kötelező adatokat a jelentés eleje és vége közé kell beilleszteni.


title: 2011/348/EK: A Tanács határozata ( 2009. november 10. ) az Európai Közösség és a Jordán Hasimita Királyság közötti tudományos és technológiai együttműködésről szóló megállapodásnak az Európai Közösség nevében történő aláírásáról és ideiglenes alkalmazásáról#Megállapodás az Európai Közösség és a Jordán Hásimita Királyság kormánya közötti tudományos és technológiai együttműködésről

text:
               17.6.2011

               HU

               Az Európai Unió Hivatalos Lapja

               L 159/107

         A TANÁCS HATÁROZATA
   (2009. november 10.)
   az Európai Közösség és a Jordán Hasimita Királyság közötti tudományos és technológiai együttműködésről szóló megállapodásnak az Európai Közösség nevében történő aláírásáról és ideiglenes alkalmazásáról
   (2011/348/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 170. cikkére, összefüggésben 300. cikke (2) bekezdése első albekezdésének első mondatával,
   tekintettel a Bizottság javaslatára,
   mivel:

               (1)

               A Bizottság a Közösség nevében tárgyalásokat folytatott a Jordán Hasimita Királysággal egy tudományos és technológiai együttműködési megállapodás (a továbbiakban: a megállapodás) megkötéséről.

               (2)

               A tárgyalások eredményeként megszületett a 2009. január 28-án parafált megállapodás.

               (3)

               A megállapodást – figyelemmel annak későbbi megkötésére – alá kell írni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és a Jordán Hasimita Királyság közötti tudományos és technológiai együttműködésről szóló megállapodás aláírását a Közösség nevében – figyelemmel a megállapodás későbbi megkötésére – a Tanács jóváhagyja.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak – figyelemmel annak későbbi megkötésére – a Közösség nevében történő aláírására jogosult személy(eke)t.
   3. cikk
   A megállapodást a megállapodás 7. cikkének (2) bekezdésével összhangban a megkötéséhez szükséges eljárások lezárásáig az aláírásától ideiglenesen alkalmazni kell.

      Kelt Brüsszelben, 2009. november 10-én.

            a Tanács részéről

            az elnök

         A. BORG

      MEGÁLLAPODÁS
      az Európai Közösség és a Jordán Hásimita Királyság kormánya közötti tudományos és technológiai együttműködésről
      AZ EURÓPAI KÖZÖSSÉG (a továbbiakban: Közösség),
      egyrészről, valamint
      A JORDÁN HÁSIMITA KIRÁLYSÁG (a továbbiakban: Jordánia),
      másrészről,
      a továbbiakban együttesen: a Felek,
      FIGYELEMBE VÉVE az Európai Közösséget létrehozó szerződést és különösen annak 170. cikkét, összefüggésben annak 300. cikke (2) bekezdése első albekezdésének első mondatával és (3) bekezdésének első albekezdésével,
      FIGYELEMBE VÉVE a tudomány és a technológia fontosságát a Felek gazdasági és társadalmi fejlődése szempontjából, valamint az egyrészről az Európai Közösségek és azok tagállamai és másrészről a Jordán Hásimita Királyság közötti társulás létrehozásáról szóló, 2002. május 1-jén hatályba lépett euromediterrán megállapodás 43. cikkében tett hivatkozást,
      FIGYELEMBE VÉVE az európai szomszédságpolitikát és az Európai Uniónak a szomszédságában fekvő országokkal fennálló kapcsolatai megerősítésére irányuló stratégiáját, amelyek keretében a felek egymással találkoztak, és megállapodtak egy cselekvési tervről, amely kiemelten kezeli „a tudományos és technológiai együttműködés megerősítését”. Az európai szomszédságpolitika közös cselekvési terve összhangban van Jordánia kormánya Kuluna Al Urdun (Nemzeti menetrend) elnevezésű, a 2007-től 2009-ig terjedő időszakra vonatkozó magas szintű programjával, amely egy fenntartható társadalmi-gazdasági reformfolyamat kialakítását célozza,
      MIVEL a Közösség és Jordánia közös érdeklődésre számot tartó különböző területeken közös kutatási, technológiafejlesztési és demonstrációs tevékenységeket végzett, és mindkét Fél számára előnyös lenne, ha viszonossági alapon részt vennének egymás kutatási és technológiafejlesztési tevékenységeiben,
      AZZAL A KÍVÁNSÁGGAL, hogy a tudományos és a technológiai kutatás területén olyan hivatalos keret jöjjön létre az együttműködés számára, amely – figyelemmel a Felek kölcsönös gazdasági és társadalmi érdekeire – lehetővé teszi az együttműködési törekvések kiszélesítését és fokozását a közös érdeklődésre számot tartó területeken, valamint az ezen együttműködésből származó eredmények felhasználásának ösztönzését,
      AZZAL A KÍVÁNSÁGGAL, hogy az európai kutatási térség a nem tagállam országok, ezen belül különösen a Földközi-tenger térségében fekvő partnerországok előtt megnyíljék,
      A KÖVETKEZŐKBEN ÁLLAPODTAK MEG:
      1. cikk
      Tárgy és alapelvek
      (1)   Azokon a közös érdeklődésre számot tartó területeken, amelyeken tudományos és technológiai kutatási és fejlesztési tevékenységeket folytatnak, a Felek ösztönzik, fejlesztik és elősegítik a Közösség és Jordánia közötti együttműködési tevékenységeket.
      (2)   Az együttműködési tevékenységet a következő alapelvek alapján kell folytatni:

                  —

                  a tudásalapú társadalom előmozdítása mindkét Fél társadalmi és gazdasági fejlődésének elősegítése érdekében,

                  —

                  az előnyök általános egyensúlyán alapuló kölcsönös hasznosság,

                  —

                  hozzáférés viszonossági alapon a Felek kutatási programjai és projektjei keretében végzett tevékenységekhez,

                  —

                  azon információk kellő időben történő cseréje, amelyek az együttműködési tevékenységeket elősegíthetik,

                  —

                  a szellemi tulajdonjogok megfelelő cseréje és védelme,

                  —

                  a részvétel és a finanszírozás összhangja a Felek vonatkozó jogszabályaival.

            2. cikk
      Az együttműködés módjai
      (1)   Az I. melléklet értelmében Jordániában letelepedett jogalanyok – a természetes személyeket, valamint a magán- és a közszektorbeli jogi személyeket egyaránt beleértve –, az I. és a II. mellékletben meghatározott, illetőleg hivatkozott feltételekre is figyelemmel, egyenlő feltételek mellett vehetnek részt az Európai Közösség kutatási, technológiafejlesztési és demonstrációs tevékenységekre vonatkozó keretprogramjának (a továbbiakban: a keretprogram) közvetett együttműködési tevékenységeiben.
      Az I. melléklet értelmében a Közösség tagállamaiban letelepedett jogalanyok, az I. és a II. mellékletben meghatározott, illetőleg hivatkozott feltételekre is figyelemmel, ugyanolyan feltételek mellett vehetnek részt a keretprogramnak megfelelő témájú jordániai kutatási programokban és projektekben, mint a jordániai jogalanyok.
      (2)   Az együttműködés különösen a következő formákban és eszközökkel történhet:

                  —

                  a jordániai és a közösségi kutatáspolitika és -tervezés irányainak és kiemelt területeinek rendszeres megvitatása,

                  —

                  megbeszélések az együttműködés fejlesztéséről és távlatairól,

                  —

                  a jordániai és a közösségi programok és kutatási projektek megvalósítására, valamint az e megállapodás keretében végzett munka eredményeire vonatkozó információk kellő időben való rendelkezésre bocsátása,

                  —

                  közös találkozók,

                  —

                  kutatók, mérnökök és technikusok szakmai útjai és cserelátogatásai, beleértve a képzési célú látogatásokat is,

                  —

                  berendezések, anyagok és vizsgálati szolgáltatások cseréje és közös használata,

                  —

                  a jordániai és a közösségi program- és projektvezetők közötti kapcsolatok ápolása,

                  —

                  szakértők részvétele konferenciákon, tudományos tanácskozásokon és műhelytalálkozókon,

                  —

                  információcsere az e megállapodás keretében folytatott együttműködés szempontjából releváns gyakorlatról, jogszabályokról és programokról,

                  —

                  kutatási és technológiafejlesztési képzés,

                  —

                  hozzáférés viszonossági alapon az ezen együttműködés hatálya alá tartozó tudományos és műszaki információkhoz,

                  —

                  bármely más olyan forma, amelyet a 4. cikkben előírt Európai Közösség–Jordánia Tudományos és Technológiai Együttműködési Vegyes Bizottság elfogad és a Felek által követett politikákkal és eljárásokkal összhangban állónak ítél.

            3. cikk
      Az együttműködés megerősítése
      (1)   A Felek az irányadó joguk szabta keretek között mindent megtesznek azért, hogy megkönnyítsék az e megállapodás hatálya alá tartozó tevékenységekben részt vevő kutatók szabad mozgását és az adott országban való tartózkodását, valamint az ilyen tevékenységekhez való felhasználásra szánt áruk határátlépését.
      (2)   Azon esetek vonatkozásában, amikor a Közösség saját szabályaival összhangban közösségi közvetett együttműködési tevékenységben részt vevő jordániai jogalanynak egyoldalúan pénzügyi támogatást nyújt, Jordánia gondoskodik arról, hogy a tranzakció lebonyolításával összefüggésben se díj, se illeték ne kerüljön felszámításra.
      4. cikk
      A megállapodás igazgatása
      (1)   Az e megállapodás hatálya alá tartozó tevékenységeket – a Felek végrehajtási megbízottaiként eljárva – Jordánia részéről a Magas Szintű Tudományos és Technológiai Tanács, a Közösség részéről az Európai Bizottság (a továbbiakban együtt: a végrehajtási megbízottak) koordinálja és segíti elő.
      (2)   A végrehajtási megbízottak „EK–Jordánia Tudományos és Technológiai Együttműködési Vegyes Bizottság” elnevezéssel vegyes bizottságot hoznak létre (a továbbiakban: a vegyes bizottság), amelynek feladatai magukban foglalják:

                  —

                  e megállapodás végrehajtásának biztosítását, értékelését és felülvizsgálatát, mellékleteinek módosítását és új mellékletek elfogadását a Felek tudománypolitikái fejlődésének figyelembevétele érdekében, azzal, hogy ennek érdekében az egyes Felek saját belső eljárásaik szerint járnak el,

                  —

                  azon lehetséges ágazatok évenkénti meghatározását, amelyekben az együttműködést indokolt fejleszteni és javítani, továbbá e célból bármely intézkedés megvizsgálását,

                  —

                  a jordániai és a közösségi kutatáspolitikák és kutatástervezés jövőbeni irányainak és kiemelt területeinek, valamint az e megállapodás keretében folytatandó jövőbeni együttműködés távlatainak rendszeres megvitatását,

                  —

                  ajánlások megfogalmazását a Felek részére e megállapodás végrehajtásával kapcsolatban, ennek keretében a 2. cikk (2) bekezdésében szereplő tevékenységjegyzék kiegészítése szükségességének megállapítását és e kiegészítések ajánlásként való előterjesztését, valamint konkrét intézkedések meghozatalát az 1. cikk (2) bekezdésében előírt viszonossági alapon való hozzáférés előmozdítása érdekében.

            (3)   A vegyes bizottság a végrehajtási megbízottak képviselőiből áll, és saját eljárási szabályzatot fogad el.
      (4)   A vegyes bizottság rendesen évente egyszer, a Közösségben és Jordániában felváltva ülésezik. Amikor szükséges, a vegyes bizottság a Felek közös megegyezésével rendkívüli ülést tart. A vegyes bizottság következtetéseit és ajánlásait tájékoztatásul meg kell küldeni az Európai Unió és a Jordán Hásimita Királyság közötti euroemediterrán megállapodás társulási bizottságának.
      5. cikk
      Finanszírozás
      Az e megállapodás hatálya alá tartozó kutatási tevékenységekben a kölcsönös részvétel az I. mellékletben meghatározott feltételek szerint, az egyes Felek területén hatályos jogszabályoknak, politikáknak és program-végrehajtási feltételeknek megfelelően történik.
      Ha valamelyik Fél közvetett együttműködési tevékenységgel összefüggésben a másik Fél résztvevőjének pénzügyi támogatást nyújt, akkor a finanszírozó Fél által a másik Fél résztvevőjének az említett tevékenység segítése céljából nyújtott támogatások és pénzügyi vagy más jellegű hozzájárulások adó- és vámmentesek.
      6. cikk
      Az eredmények és az információk terjesztése és felhasználása
      A létrehozott és/vagy egymásnak átadott eredmények terjesztésére és felhasználására, valamint az e megállapodás keretében végzett kutatási tevékenységekből származó szellemi tulajdonjogokkal kapcsolatos tájékoztatásra, e jogok kezelésére, jogosultjai megállapítására és felhasználására a II. mellékletben előírt feltételek alkalmazandók.
      7. cikk
      Záró rendelkezések
      (1)   Az I. és a II. melléklet e megállapodás elválaszthatatlan részét képezi. Az e megállapodás értelmezésével vagy végrehajtásával kapcsolatos kérdéseket és vitákat a Felek közös megegyezéssel rendezik.
      (2)   Ez a megállapodás akkor lép hatályba, amikor a Felek értesítik egymást a megkötéséhez szükséges belső eljárások befejezéséről. Ezen eljárások befejezéséig a Felek ezt a megállapodást – aláírásától kezdődően – ideiglenesen alkalmazzák. A Felek kölcsönösen egyetértenek abban, hogy ha valamelyik Fél értesíti a másikat arról, hogy nem kívánja megkötni a megállapodást, akkor az ideiglenes alkalmazás keretében megkezdett azon projekteket és tevékenységeket, amelyek az említett értesítés időpontjában még folyamatban vannak, befejeződésükig az e megállapodásban megállapított feltételek szerint folytatni kell.
      (3)   Ezt a megállapodást bármely Fél hat hónapos felmondási idővel felmondhatja. A megállapodás felmondásának időpontjában folyamatban lévő projekteket és tevékenységeket befejeződésükig az e megállapodásban megállapított feltételek szerint folytatni kell.
      (4)   Ez a megállapodás mindaddig hatályos marad, amíg valamelyik Fél a másik Felet írásban nem értesíti arról, hogy ezt a megállapodást meg kívánja szüntetni. Ebben az esetben a megállapodás ezen értesítés kézhezvételét követően hat hónap elteltével hatályát veszti.
      (5)   Ha valamelyik Fél úgy határoz, hogy módosítja az 1. cikk (1) bekezdésében említett kutatási programjait és projektjeit, akkor az adott Fél végrehajtási megbízottja értesíti a másik Fél végrehajtási megbízottját a módosítás pontos tartalmáról. Ha az e bekezdésben említett módosítás elfogadásától számítva egy hónapon belül valamelyik Fél értesíti a másikat arról, hogy ezt a megállapodást meg kívánja szüntetni, akkor ez a megállapodás – az e cikk (3) bekezdésében foglalt rendelkezésektől eltérve – kölcsönös egyetértéssel megállapított feltételek mellett megszüntethető.
      (6)   Ezt a megállapodást egyrészről azokon a területeken kell alkalmazni, amelyeken az Európai Közösséget létrehozó szerződés alkalmazandó, az abban megállapított feltételekkel, másrészről a Jordán Hásimita Királyság területén. Ez a rendelkezés a nemzetközi jog szabályaival összhangban nem zárja ki együttműködési tevékenység folytatását a nyílt tengeren, a világűrben vagy harmadik országok területén.

         A FENTIEK HITELÉÜL a Jordán Hásimita Királyság, illetőleg az Európai Közösség által kellően felhatalmazott alulírottak aláírták ezt a megállapodást.
         Kelt Brüsszelben, a kétezer-kilencedik év november havának harmincadik napján, angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák, szlovén és arab nyelven, két-két eredeti példányban, amelyek szövege mindezen nyelveken egyaránt hiteles.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā –
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapen

            За Хашемитското кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno Hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hasimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hašimovské král’ovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         I. MELLÉKLET

            AZ EURÓPAI UNIÓ TAGÁLLAMAIBAN ÉS JORDÁNIÁBAN LETELEPEDETT JOGALANYOK RÉSZVÉTELÉRE VONATKOZÓ FELTÉTELEK

         E megállapodás alkalmazásában „jogalany”: a természetes személy, valamint a letelepedés helye szerinti nemzeti jog, a közösségi jog vagy a nemzetközi jog szerint alapított olyan jogi személy, amely saját nevében teljes körben jogokat szerezhet és kötelezettségeket vállalhat.
         I.   A Jordániában letelepedett jogalanyoknak a keretprogram közvetett cselekvéseiben való részvételére vonatkozó feltételek

                     (1)

                     A Jordániában letelepedett jogalanyoknak a keretprogram közvetett cselekvéseiben való részvételére az Európai Parlament és a Tanács által az Európai Közösséget létrehozó szerződés 167. cikkének megfelelően meghatározott feltételek irányadók.
                     A Jordániában letelepedett jogalanyok ezen túlmenően részt vehetnek az Európai Közösséget létrehozó szerződés 164. cikke szerint végzett közvetett cselekvésekben is.

                     (2)

                     A Közösség az (1) pontban említett közvetett cselekvésekben részt vevő, Jordániában letelepedett jogalanyokat az Európai Parlament és a Tanács által az Európai Közösséget létrehozó szerződés 167. cikkével összhangban a hetedik keretprogram (2007–2013) cselekvéseiben a vállalkozások, a kutatóközpontok és az egyetemek részvételére, valamint a kutatási eredmények terjesztésére vonatkozó szabályok megállapításáról szóló, 2006. december 18-i 1906/2006/EK európai parlamenti és tanácsi rendeletben (1), valamint az Európai Közösség költségvetésére alkalmazandó költségvetési rendeletben és az egyéb vonatkozó közösségi jogi aktusokban megállapított feltételeknek megfelelően részesítheti finanszírozásban.

                     (3)

                     A Közösség által Jordániában letelepedett jogalannyal közvetett cselekvés elvégzése céljából megkötött támogatási megállapodásban vagy szerződésben rendelkezni kell az Európai Bizottság vagy az Európai Közösségek Számvevőszéke által vagy irányításával elvégzendő ellenőrzésekről és vizsgálatokról.
                     Az együttműködés és a kölcsönös érdekek szellemében Jordánia illetékes hatóságai minden olyan ésszerű és eszközölhető segítséget megadnak, amely ezen ellenőrzések és vizsgálatok elvégzése során szükséges vagy hasznos lehet.

               II.   Az Európai Unió tagállamaiban letelepedett jogalanyoknak Jordánia kutatási programjaiban és projektjeiben való részvételére vonatkozó feltételek

                     (1)

                     Az Európai Unió valamely tagállamának nemzeti joga vagy a közösségi jog szerint alapított, a Közösségben letelepedett bármely jogalany a jordániai jogalanyokkal közösen részt vehet a jordániai kutatási és fejlesztési programok projektjeiben.

                     (2)

                     Az (1) pontban és a II. mellékletben foglalt rendelkezésekre is figyelemmel a Közösségben letelepedett, a jordániai kutatási és fejlesztési programok kutatási projektjeiben részt vevő jogalanyok jogaira és kötelezettségeire és e projektek esetében a pályázatok benyújtására és értékelésére, valamint a szerződések odaítélésére és megkötésére vonatkozó feltételekre – az egyenlő bánásmód elvének biztosítása mellett, a Jordánia és a Közösség között e területen folytatott együttműködés természetének figyelembevételével – a kutatási és fejlesztési programok igazgatására irányadó jordániai törvények, rendeletek és kormányzati irányelvek alkalmazandók oly módon, ahogyan azok a jordániai jogalanyokra alkalmazandók.
                     A Közösségben letelepedett, a jordániai kutatási és fejlesztési programok érintett jordániai projektjeiben részt vevő jogalanyok finanszírozására a kutatási és fejlesztési programok igazgatására irányadó jordániai jogszabályok és kormányzati irányelvek alkalmazandók oly módon, ahogyan azok a nem jordániai jogalanyokra alkalmazandók.

               III.   Tájékoztatás a részvételi lehetőségekről

         A két Fél területén letelepedett jogalanyok érdekeinek szem előtt tartásával Jordánia és az Európai Bizottság a folyamatban lévő projektekről és a részvételi lehetőségekről rendszeresen információkat bocsát egymás rendelkezésére.

            (1)  HL L 391., 2006.12.30., 1. o.

         II. MELLÉKLET

            A SZELLEMI TULAJDONJOGOK JOGOSULTJA MEGÁLLAPÍTÁSÁNAK ALAPELVEI

         I.   Alkalmazás

         E megállapodás alkalmazásában „szellemi tulajdon”: a Szellemi Tulajdon Világszervezetét létrehozó, 1967. július 14-én, Stockholmban kelt egyezmény 2. cikkében szereplő fogalommeghatározás értelmében vett „szellemi tulajdon”.
         E megállapodás alkalmazásában „ismeret”: az eredmények, beleértve az információkat is, függetlenül attól, hogy oltalom alá helyezhetők-e vagy sem, a szerzői jog, valamint az ilyen információkra vonatkozó, a szabadalmi oltalom, a formatervezési mintaoltalom, a növényfajta-oltalmi jog, a kiegészítő oltalom vagy más hasonló oltalmi forma kérelmezése vagy odaítélése alapján létrejött jogok.
         II.   A Felek közvetett együttműködési tevékenységekben részt vevő jogalanyait megillető szellemi tulajdonjogok

                     (1)

                     Mindkét Fél gondoskodik arról, hogy a másik Fél területén letelepedett, e megállapodás alapján végzett közvetett együttműködési tevékenységekben részt vevő jogalanyokat a szellemi tulajdonnal összefüggésben megillető jogok gyakorlása és kötelezettségek teljesítése, valamint az ezen részvételből fakadó szomszédos jogok gyakorlása és kötelezettségek teljesítése a Felekre irányadó jogszabályokkal és nemzetközi egyezményekkel összhangban történjék, ideértve különösen a szellemi tulajdonjogok kereskedelmi vonatkozásairól szóló, a Kereskedelmi Világszervezetet létrehozó Marrakechi Megállapodás 1C. mellékletét képező megállapodást, valamint az irodalmi és művészeti művek védelméről szóló Berni Egyezmény keretében 1971. július 24-én elfogadott Párizsi Okmányt és az ipari tulajdon oltalmáról szóló Párizsi Egyezmény keretében 1967. július 14-én elfogadott Stockholmi Okmányt.

                     (2)

                     Mindkét Fél gondoskodik arról, hogy a másik Fél közvetett együttműködési tevékenységekben részt vevő jogalanyai a szellemi tulajdont illetően ugyanolyan elbánásban részesüljenek, mint az egyes kutatási programokban és projektekben való részvételre vonatkozó szabályok, illetőleg a vonatkozó jogszabályok alapján saját részt vevő jogalanyai.

               III.   A Feleket megillető szellemi tulajdonjogok

                     (1)

                     Ha a Felek kifejezetten másként nem állapodnak meg, az e megállapodás 2. cikke értelmében végzett tevékenységek végzése során a Felek által létrehozott ismeretre a következő szabályok alkalmazandók:

                                 a)

                                 Az ismeret az ismeretet létrehozó Fél tulajdona. Ha nem állapítható meg, hogy az adott munkához a Felek külön-külön milyen mértékben járultak hozzá, akkor az ismeret a Felek közös tulajdona.

                                 b)

                                 Az ismeret felett tulajdonjogot gyakorló Fél az e megállapodás 2. cikke szerinti tevékenységek végrehajtása céljából a másik Félnek hozzáférési jogot biztosít. Ezt a hozzáférési jogot jogdíjmentesen biztosítja.

                     (2)

                     Ha a Felek kifejezetten másként nem állapodnak meg, a Felek tudományos publikációira a következő szabályok alkalmazandók:

                                 a)

                                 Ha valamelyik Fél folyóiratban, cikkben, jelentésben vagy könyvben – ideértve a videót és a szoftvert is – olyan tudományos és műszaki adatokat, információkat és eredményeket tesz közzé, amelyek az e megállapodásnak megfelelően elvégzett tevékenységből fakadnak és ahhoz kapcsolódnak, akkor a másik Félnek az egész világra kiterjedő, nem kizárólagos, visszavonhatatlan, jogdíjmentes engedélyt ad e művek fordítására, többszörözésére, átdolgozására, közvetítésére és nyilvános terjesztésére.

                                 b)

                                 Hacsak valamely szerző kifejezetten le nem mond neve feltüntetéséről, a szerzői jogi védelem alatt álló adatok és információk minden olyan példányán, amelyet e szakasz értelmében nyilvánosan terjeszteni kell és el kell készíteni, fel kell tüntetni a mű szerzőjének/szerzőinek nevét. Ezeken a példányokon jól láthatóan utalni kell a Felek által közösen nyújtott támogatásra.

                     (3)

                     Ha a Felek kifejezetten másként nem állapodnak meg, a Felek nyilvánosságra nem hozott információira a következő szabályok alkalmazandók:

                                 a)

                                 Ha az e megállapodásnak megfelelően végzett tevékenységgel kapcsolatban valamelyik Fél a másik Félnek információkat ad át, akkor az átadó Fél – bizalmassági jel vagy felirat révén – megjelöli azokat az információkat, amelyeket nem kíván nyilvánosságra hozni.

                                 b)

                                 Az átvevő Fél saját hatáskörében kifejezetten e megállapodás végrehajtása céljából a nyilvánosságra nem hozott információkat a felügyelete alatt álló testületeknek vagy személyeknek átadhatja.

                                 c)

                                 Az átvevő Fél a nyilvánosságra nem hozott információkat átadó Fél előzetes írásos hozzájárulásával a nyilvánosságra nem hozott információkat a b) pontban megengedettnél szélesebb körben is terjesztheti. A Felek együttműködnek az ilyen szélesebb körű terjesztéshez szükséges előzetes írásos hozzájárulás igénylésére és megszerzésére irányuló eljárások kialakításában, és ezt a hozzájárulást hazai politikáik, szabályozásuk és jogszabályaik által megengedett mértékben adják meg.

                                 d)

                                 Az e megállapodás keretében szervezett konferenciákon és más találkozókon a Felek képviselői által egymásnak átadott, dokumentum formájában nem megjelenő, nyilvánosságra nem hozott és egyéb bizalmas jellegű, valamint a munkatársak közötti kapcsolatokból, a létesítmények használatából és a közvetett cselekvésekből származó információkat bizalmasan kell kezelni, amennyiben az ilyen nyilvánosságra nem hozott vagy egyéb bizalmasnak minősített információk átvevőjének az átadás időpontjában az a) pontnak megfelelően tudomására hozzák, hogy az átadott információk bizalmas jellegűek.

                                 e)

                                 Mindkét Fél törekszik annak biztosítására, hogy az általa az a) és a d) pont alapján átvett nyilvánosságra nem hozott információk kezelése e megállapodásnak megfelelően történjen. Ha valamelyik Félnek tudomására jut, hogy nem lesz képes – vagy ésszerűen várható, hogy képtelenné válik – az a) és a d) pontban előírt terjesztési tilalom betartására, akkor erről haladéktalanul tájékoztatja a másik Felet. A Felek ezután a teendők meghatározása céljából egyeztetnek egymással.